題九鯉湖
作者：王邁
朝代：宋

paragraphs: 仙人蟬蛻幾經年，山水勝處今依然。
長驅九龍叱雷電，高跨九鯉升雲烟。
武夷九曲此幻相，靈砂九轉成丹鉛。
黄雞白犬得一舐，翩翩高舉紅輪邊。
我家去此可三舍，欲識仙竈無因緣。
朅來乞取方匕劑，要使凡骨成飛仙。
羣仙駢頭顧我語，笑指巨鰲在深淵。
覓丹他日來未晚，且與一釣六鰲連。